31999R0624
L 078/9
JURNALUL OFÍCIAL AL UNIUNII EUROPENE
REGULAMENTUL (CE) NR. 624/1999 AL COMISIEI
din 23 martie 1999
de modificare a Regulamentului (CEE) nr. 1713/93 de stabilire a normelor speciale de aplicare a cursului de schimb agricol în sectorul zahărului
COMISIA COMUNITĂȚII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1785/81 al Consiliului din 30 iunie 1981 privind organizarea comună a piețelor în sectorul zahărului (1), astfel cum a fost modificat ultima dată prin Regulamentul (CE) nr. 1148/98 al Comisiei (2), în special articolul 8 alineatul (5), articolul 9 alineatul (6) și articolul 36 alineatul (6),
având în vedere Regulamentul (CE) nr. 2799/98 al Consiliului din 15 decembrie 1998 de stabilire a regimului agromonetar pentru moneda euro (3), în special articolul 9,
întrucât Regulamentul (CE) nr. 2799/98 stabilește noi regimuri agromonetare ca urmare a introducerii monedei euro; întrucât aplicarea în consecință a unor fapte generatoare adoptate de Regulamentul (CEE) nr. 1713/93 din 30 iunie 1993 de stabilire a normelor speciale de aplicare a cursului de schimb agricol în sectorul zahărului (4), astfel cum a fost modificat ultima dată prin Regulamentul (CE) nr. 59/97 (5), a devenit inutil de complexă din cauza modificării zilnice a cursurilor de schimb din statele membre neparticipante; întrucât aplicarea faptelor generatoare ar trebui simplificată pentru a permite gestionarea eficientă a sistemului și respectarea criteriilor prevăzute la articolul 3 din Regulamentul (CEE) nr. 2799/98;
întrucât măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Anexa la Regulamentul (CEE) nr. 1713/93 se modifică după cum urmează:
1.
Punctul V se înlocuiește cu următorul:
„V. Sistem de compensare pentru costurile de depozitare
Taxa de depozitare prevăzută la articolul 8 din Regulamentul (CEE) nr. 1785/81.
Rată aplicabilă din prima zi a lunii următoare lunii în care această cantitate a fost lichidată, în sensul articolului 12 din Regulamentul (CEE) nr. 1998/78.”
2.
Punctul VIII se înlocuiește cu următorul:
„VIII. Restituiri la producție pentru produsele folosite în industria chimică
Restituirile la producție prevăzute la articolul 9 alineatul (3) din Regulamentul (CEE) nr. 1785/81.
Rată aplicabilă după o lună de la data la care autoritatea competentă a primit cererea de certificat de restituire, în sensul articolului 5 din Regulamentul (CEE) nr. 1729/78.”
3.
Punctul X se înlocuiește cu următorul:
„X. Ajutor de adaptare pentru industria de rafinare
Ajutor prevăzut la articolul 9 alineatul (4b) din Regulamentul (CEE) nr. 1785/81.
Rată aplicabilă din prima zi a lunii următoare lunii în care a fost rafinată cantitatea de zahăr neprelucrat în cauză și aplicabilă la statul membru în care s-a efectuat rafinarea.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Punctele 1 și 2 din articolul 1 se aplică de la data de 1 ianuarie 1999. Punctul 3 din articolul 1 se aplică de la data de 1 martie 1999.
Cu toate acestea, la cererea părților interesate, dispozițiile înlocuite de prezentul regulament se aplică tuturor operațiunilor desfășurate între datele de aplicare și data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 martie 1999.